CELEX: 32008R0294
Language: el
Date: 2008-03-11 00:00:00
Title: Κανονισμός (ΕΚ) αριθ. 294/2008 του Ευρωπαϊκού Κοινοβουλίου και του Συμβουλίου, της 11ης Μαρτίου 2008 , για την ίδρυση του Ευρωπαϊκού Ινστιτούτου Καινοτομίας και Τεχνολογίας

9.4.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 97/1
            
         
      ΚΑΝΟΝΙΣΜΌΣ (ΕΚ) αριθ. 294/2008 ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ ΚΑΙ ΤΟΥ ΣΥΜΒΟΥΛΊΟΥ
   
   της 11ης Μαρτίου 2008
   για την ίδρυση του Ευρωπαϊκού Ινστιτούτου Καινοτομίας και Τεχνολογίας
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας, και ιδίως το άρθρο 157 παράγραφος 3,
   την πρόταση της Επιτροπής,
   τη γνώμη της Ευρωπαϊκής Οικονομικής και Κοινωνικής Επιτροπής (1),
   τη γνώμη της Επιτροπής των Περιφερειών (2),
   Αποφασίζοντας σύμφωνα με τη διαδικασία του άρθρου 251 της συνθήκης (3),
   Εκτιμώντας τα ακόλουθα:
   
               (1)
            
            
               Το πρόγραμμα δράσης της Λισσαβόνας για την ανάπτυξη και την απασχόληση υπογραμμίζει την ανάγκη δημιουργίας ελκυστικών όρων για τις επενδύσεις στη γνώση και την καινοτομία στην Ευρώπη ώστε να δοθεί ώθηση στην ανταγωνιστικότητα, στην ανάπτυξη και στην απασχόληση στην Ευρωπαϊκή Ένωση.
            
         
               (2)
            
            
               Τα κράτη μέλη είναι πρωταρχικά υπεύθυνα για τη διατήρηση της ισχύος της ευρωπαϊκής βιομηχανικής, ανταγωνιστικής και καινοτόμου βάσης. Ωστόσο, η φύση και το μέγεθος του τολμήματος της καινοτομίας στην Ευρωπαϊκή Ένωση απαιτούν επίσης την ανάληψη δράσης σε κοινοτικό επίπεδο.
            
         
               (3)
            
            
               Η Κοινότητα θα πρέπει να παράσχει υποστήριξη για την προώθηση της καινοτομίας, ιδίως με το έβδομο πρόγραμμα-πλαίσιο δραστηριοτήτων έρευνας, τεχνολογικής ανάπτυξης και επίδειξης, με το πρόγραμμα για την ανταγωνιστικότητα και την καινοτομία, με το ολοκληρωμένο πρόγραμμα για τη διά βίου μάθηση και με τα διαρθρωτικά ταμεία.
            
         
               (4)
            
            
               Θα πρέπει να αναληφθεί νέα πρωτοβουλία σε κοινοτικό επίπεδο, το Ευρωπαϊκό Ινστιτούτο Καινοτομίας και Τεχνολογίας (στο εξής ΕΙΤ), η οποία θα συμπληρώνει τις υφιστάμενες κοινοτικές και εθνικές πολιτικές και πρωτοβουλίες προάγοντας την ολοκλήρωση του τριγώνου της γνώσης, που αποτελείται από την τριτοβάθμια εκπαίδευση την καινοτομία και την έρευνα, σε όλη την Ευρωπαϊκή Ένωση.
            
         
               (5)
            
            
               Το Ευρωπαϊκό Συμβούλιο της 15ης και 16ης Ιουνίου 2006 κάλεσε την Επιτροπή να επεξεργαστεί επίσημη πρόταση για την ίδρυση του ΕΙΤ και να την υποβάλει το φθινόπωρο του 2006.
            
         
               (6)
            
            
               Το ΕΙΤ θα πρέπει να έχει ως πρωταρχικό στόχο του τη συμβολή στην ανάπτυξη της ικανότητας της Κοινότητας και των κρατών μελών στην καινοτομία περιλαμβάνοντας στην προσπάθεια αυτή τις δραστηριότητες εκπαίδευσης, έρευνας και καινοτομίας κατά τα υψηλότερα δυνατά πρότυπα. Στο πλαίσιο αυτό, το ΕΙΤ θα πρέπει να διευκολύνει και να ενισχύσει τη δικτύωση και τη συνεργασία και να δημιουργήσει συνέργειες μεταξύ των κοινοτήτων καινοτομίας στην Ευρώπη.
            
         
               (7)
            
            
               Οι δραστηριότητες του ΕΙΤ θα πρέπει να αντιμετωπίσουν τις μακροπρόθεσμες στρατηγικές προκλήσεις για την καινοτομία στην Ευρώπη, ιδίως σε υπερεπιστημονικούς ή/και διεπιστημονικούς τομείς, συμπεριλαμβανομένων των προκλήσεων που έχουν ήδη εντοπιστεί σε ευρωπαϊκό επίπεδο. Στο πλαίσιο αυτό, το ΕΙΤ πρέπει να προωθήσει τον τακτικό διάλογο με την κοινωνία των πολιτών.
            
         
               (8)
            
            
               Το ΕΙΤ θα πρέπει να δώσει προτεραιότητα στη μεταφορά των δραστηριοτήτων του σχετικά με την τριτοβάθμια εκπαίδευση, την καινοτομία και την έρευνα προς το επιχειρηματικό πεδίο και την εμπορική χρήση τους, καθώς και στην υποστήριξη της δημιουργίας νεοσύστατων επιχειρήσεων, θυγατρικών επιχειρήσεων και μικρομεσαίων επιχειρήσεων.
            
         
               (9)
            
            
               Το ΕΙΤ θα πρέπει πρωταρχικά να λειτουργήσει μέσω αξιοκρατικών, αυτόνομων εταιρικών συμπράξεων με ιδρύματα τριτοβάθμιας εκπαίδευσης, ερευνητικούς οργανισμούς, επιχειρήσεις και άλλους ενδιαφερόμενους φορείς υπό τη μορφή βιώσιμων και μακροπρόθεσμα αυτοδύναμων στρατηγικών δικτύων στη διαδικασία της καινοτομίας, κίνητρο των οποίων θα είναι η αριστεία. Οι εταιρικές αυτές συμπράξεις θα πρέπει να επιλέγονται από το διοικητικό συμβούλιο του ΕΙΤ βάσει διαφανούς διαδικασίας για την επιλογή των άριστων και θα ορίζονται ως «κοινότητες γνώσης και καινοτομίας» (στο εξής «ΚΓΚ»). Το διοικητικό συμβούλιο θα κατευθύνει επίσης τις δραστηριότητες του ΕΙΤ και θα αξιολογεί τις δραστηριότητες των ΚΓΚ. Μεταξύ των μελών του διοικητικού συμβουλίου θα πρέπει να υπάρχει ισόρροπη εκπροσώπηση του επιχειρηματικού κόσμου και της τριτοβάθμιας εκπαίδευσης και/ή της έρευνας, καθώς και του τομέα της καινοτομίας.
            
         
               (10)
            
            
               Για να μπορέσουν να συμβάλουν στην ανταγωνιστικότητα και να ενισχύσουν τη διεθνή ελκυστικότητα της ευρωπαϊκής οικονομίας και της ικανότητας καινοτομίας της, το ΕΙΤ και οι ΚΓΚ θα πρέπει να είναι σε θέση να προσελκύσουν οργανισμούς-εταίρους, ερευνητές και φοιτητές από όλο τον κόσμο, μέσω και ενθάρρυνσης της κινητικότητάς τους, καθώς και να συνεργαστούν με οργανισμούς τρίτης χώρας.
            
         
               (11)
            
            
               Οι σχέσεις μεταξύ του ΕΙΤ και των ΚΓΚ θα πρέπει να διέπονται από συμβατικές συμφωνίες, στις οποίες θα σημειώνονται τα δικαιώματα και οι υποχρεώσεις των ΚΓΚ, θα εξασφαλίζεται ικανό επίπεδο συντονισμού και θα περιγράφεται ο μηχανισμός παρακολούθησης και αξιολόγησης των δραστηριοτήτων και των αποτελεσμάτων των ΚΓΚ.
            
         
               (12)
            
            
               Υπάρχει η ανάγκη υποστήριξης της τριτοβάθμιας εκπαίδευσης ως αναπόσπαστης, παρότι συχνά απούσας, συνιστώσας της συνολικής στρατηγικής για την καινοτομία. Η συμφωνία μεταξύ του ΕΙΤ και των ΚΓΚ θα πρέπει να προβλέπει ότι τα πτυχία και οι τίτλοι που θα απονέμονται μέσω των ΚΓΚ θα πρέπει να απονέμονται από τα συμμετέχοντα ιδρύματα τριτοβάθμιας εκπαίδευσης τα οποία θα πρέπει να ενθαρρύνονται να τα ονομάζουν «πτυχία και τίτλους του ΕΙΤ». Μέσω των δραστηριοτήτων και των εργασιών του, το ΕΙΤ πρέπει να βοηθήσει στην προώθηση της κινητικότητας στους τομείς της ευρωπαϊκής έρευνας και τριτοβάθμιας εκπαίδευσης και να ενθαρρύνει τη δυνατότητα μεταφοράς των επιχορηγήσεων που απονέμονται στους ερευνητές και τους σπουδαστές στο πλαίσιο των ΚΓΚ. Όλες αυτές οι δραστηριότητες θα πρέπει να διεξάγονται με την επιφύλαξη της οδηγίας 2005/36/ΕΚ του Ευρωπαϊκού Κοινοβουλίου και του Συμβουλίου, της 7ης Σεπτεμβρίου 2005, σχετικά με την αναγνώριση των επαγγελματικών προσόντων (4).
            
         
               (13)
            
            
               Το EIT θα πρέπει να καθορίσει σαφείς και διαφανείς κατευθυντήριες γραμμές για τη διαχείριση της πνευματικής ιδιοκτησίας, οι οποίες θα πρέπει να ενθαρρύνουν τη χρησιμοποίηση της πνευματικής ιδιοκτησίας βάσει των κατάλληλων προϋποθέσεων. Οι εν λόγω κατευθυντήριες γραμμές θα πρέπει να προβλέπουν ότι λαμβάνονται δεόντως υπόψη οι συνεισφορές των διαφόρων οργανισμών-εταίρων των ΚΓΚ, ανεξάρτητα από το μέγεθός τους. Εφόσον οι δραστηριότητες χρηματοδοτούνται από κοινοτικά προγράμματα-πλαίσια έρευνας και τεχνολογικής ανάπτυξης, θα πρέπει να ισχύουν οι κανόνες αυτών των προγραμμάτων.
            
         
               (14)
            
            
               Θα πρέπει να θεσπιστούν κατάλληλες διατάξεις οι οποίες θα εγγυώνται την ευθύνη και τη διαφάνεια του ΕΙΤ. Με το καταστατικό του EIT θα πρέπει να θεσπιστούν κατάλληλοι κανόνες για τη λειτουργία του.
            
         
               (15)
            
            
               Το ΕΙΤ θα πρέπει να διαθέτει νομική προσωπικότητα, και, για να εξασφαλίζονται η λειτουργική αυτονομία και η ανεξαρτησία του, το ΕΙΤ θα πρέπει να διαχειρίζεται τον δικό του προϋπολογισμό του οποίου τα έσοδα θα πρέπει να περιλαμβάνουν συνεισφορά από την Κοινότητα.
            
         
               (16)
            
            
               Το ΕΙΤ θα πρέπει να προσπαθήσει να προσελκύει διαρκώς μεγαλύτερες χρηματοδοτικές συνεισφορές από τον ιδιωτικό τομέα και από έσοδα που παράγονται από τις δικές του δραστηριότητες. Συνεπώς, αναμένεται ότι η βιομηχανία, ο χρηματοδοτικός τομέας και ο τομέας των υπηρεσιών θα πρέπει να συμβάλουν σημαντικά στον προϋπολογισμό του ΕΙΤ και ιδίως στον προϋπολογισμό των ΚΓΚ. Οι ΚΓΚ θα πρέπει να αποσκοπούν στη μεγιστοποίηση του ποσοστού των συνεισφορών του ιδιωτικού τομέα. Οι ΚΓΚ και οι οργανισμοί-εταίροι τους θα πρέπει να προβάλλουν το γεγονός ότι οι δραστηριότητές τους αναλαμβάνονται στο πλαίσιο του ΕΙΤ και ότι λαμβάνουν χρηματοδοτική συνεισφορά από τον κοινοτικό προϋπολογισμό.
            
         
               (17)
            
            
               Η κοινοτική συνεισφορά προς το ΕΙΤ θα πρέπει να χρηματοδοτεί τις δαπάνες που προκύπτουν από τις δραστηριότητες για τη σύσταση, τη διοίκηση και τον συντονισμό του ΕΙΤ και των ΚΓΚ. Προκειμένου να αποφευχθεί η διπλή χρηματοδότηση, οι εν λόγω δραστηριότητες δεν θα πρέπει να λαμβάνουν ταυτόχρονα συνεισφορά από άλλα κοινοτικά προγράμματα, όπως το πρόγραμμα-πλαίσιο δραστηριοτήτων έρευνας, τεχνολογικής ανάπτυξης και επίδειξης, το πρόγραμμα-πλαίσιο για την ανταγωνιστικότητα και την καινοτομία, το πρόγραμμα για τη διά βίου μάθηση ή τα διαρθρωτικά ταμεία. Επιπλέον, σε περίπτωση που ΚΓΚ ή οι οργανισμοί-εταίροι τους ζητήσουν άμεσα κοινοτική βοήθεια από αυτά τα προγράμματα ή ταμεία, οι αιτήσεις τους θα πρέπει να αντιμετωπιστούν χωρίς προτίμηση έναντι άλλων αιτήσεων.
            
         
               (18)
            
            
               Η κοινοτική διαδικασία για τον προϋπολογισμό θα πρέπει να ισχύει όσον αφορά την κοινοτική επιχορήγηση και τυχόν άλλες επιδοτήσεις που βαρύνουν το γενικό προϋπολογισμό της Ευρωπαϊκής Ένωσης. Ο λογιστικός έλεγχος των λογαριασμών θα πρέπει να αναλαμβάνεται από το Ελεγκτικό Συνέδριο σύμφωνα με τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002 για τη θέσπιση του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων (5).
            
         
               (19)
            
            
               Ο παρών κανονισμός θεσπίζει χρηματοδοτικό κονδύλιο για την περίοδο 2008 έως 2013, το οποίο αποτελεί προνομιακή αναφορά, κατά την έννοια του σημείου 37 της διοργανικής συμφωνίας της 17ης Μαΐου 2006 μεταξύ του Ευρωπαϊκού Κοινοβουλίου, του Συμβουλίου και της Επιτροπής για τη δημοσιονομική πειθαρχία και τη χρηστή δημοσιονομική διαχείριση, για την αρμόδια για τον προϋπολογισμό αρχή (6).
            
         
               (20)
            
            
               Το EIT είναι οργανισμός που συγκροτούν οι Κοινότητες κατά την έννοια του άρθρου 185 παράγραφος 1 του κανονισμού (ΕΚ, Ευρατόμ) αριθ. 1605/2002 και θα πρέπει να θεσπίζει τους δημοσιονομικούς κανόνες του αναλόγως. Ως εκ τούτου, ο κανονισμός (ΕΚ, Ευρατόμ) αριθ. 2343/2002 της Επιτροπής, της 19ης Νοεμβρίου 2002, για τη θέσπιση δημοσιονομικού κανονισμού πλαισίου για τους κοινοτικούς Οργανισμούς του άρθρου 185 του κανονισμού (ΕΚ, Ευρατόμ) αριθ. 1605/2002 (7), θα πρέπει να εφαρμόζεται στο ΕΙΤ.
            
         
               (21)
            
            
               Το ΕΙΤ θα πρέπει να καταρτίζει ετήσια έκθεση, στην οποία θα περιγράφονται οι δραστηριότητες που διεξήχθησαν κατά το προηγούμενο ημερολογιακό έτος καθώς και κυλιόμενο τριετές πρόγραμμα εργασίας που θα περιγράφει τις προβλεπόμενες πρωτοβουλίες και που θα δίνει τη δυνατότητα στο ΕΙΤ να ανταποκρίνεται στις εσωτερικές και εξωτερικές εξελίξεις στους τομείς της επιστήμης, της τεχνολογίας, της τριτοβάθμιας εκπαίδευσης, της καινοτομίας και άλλους σχετικούς τομείς. Τα έγγραφα αυτά θα πρέπει να διαβιβάζονται στο Ευρωπαϊκό Κοινοβούλιο, το Συμβούλιο, την Επιτροπή, το Ελεγκτικό Συνέδριο, την Ευρωπαϊκή Οικονομική και Κοινωνική Επιτροπή, την Επιτροπή των Περιφερειών προς ενημέρωσή τους. Το Ευρωπαϊκό Κοινοβούλιο, το Συμβούλιο και η Επιτροπή θα πρέπει να μπορούν να εκφέρουν γνώμη επί του σχεδίου του πρώτου τριετούς προγράμματος εργασίας του ΕΙΤ.
            
         
               (22)
            
            
               Οι στρατηγικοί, μακροπρόθεσμοι τομείς προτεραιότητας καθώς και οι δημοσιονομικές ανάγκες του ΕΙΤ για χρονικό διάστημα επτά ετών ορίζονται με το στρατηγικό θεματολόγιο καινοτομίας (στο εξής «ΣΘΚ»). Δεδομένης της σημασίας του ΣΘΚ για την κοινοτική πολιτική καινοτομίας και της προκύπτουσας πολιτικής σημασίας του κοινωνικοοικονομικού του αντικτύπου για την Κοινότητα, το ΣΘΚ θα πρέπει να εγκριθεί από το Ευρωπαϊκό Κοινοβούλιο και το Συμβούλιο κατόπιν προτάσεως της Επιτροπής η οποία θα καταρτισθεί βάσει σχεδίου που παρέχει το ΕΙΤ.
            
         
               (23)
            
            
               Είναι σκόπιμο η Επιτροπή να προβεί σε ανεξάρτητη, εξωτερική αξιολόγηση της λειτουργίας του ΕΙΤ, ιδίως ενόψει της προετοιμασίας για το ΣΘΚ. Εφόσον απαιτείται, η Επιτροπή πρέπει να υποβάλλει προτάσεις για τροποποίηση του παρόντος κανονισμού.
            
         
               (24)
            
            
               Είναι σκόπιμο να επιδιωχθεί βαθμιαία, σταδιακή υλοποίηση του ΕΙΤ ενόψει της μακροπρόθεσμης ανάπτυξής του. Απαιτείται αρχική φάση με περιορισμένο αριθμό ΚΓΚ, προκειμένου να αξιολογηθεί κατάλληλα η λειτουργία του ΕΙΤ και των ΚΓΚ και να γίνουν βελτιώσεις όπου απαιτούνται. Εντός δεκαοκτώ μηνών από το διορισμό του, το διοικητικό συμβούλιο θα πρέπει να επιλέξει δύο έως τρεις ΚΓΚ σε πεδία που βοηθούν την Ευρωπαϊκή Ένωση να αντιμετωπίσει τις τρέχουσες και τις μελλοντικές προκλήσεις που θα μπορούν να περιλαμβάνουν τομείς όπως η αλλαγή του κλίματος, η ανανεώσιμη ενέργεια και η επόμενη γενιά τεχνολογιών της πληροφορίας και της επικοινωνίας. Η επιλογή και ο καθορισμός περαιτέρω ΚΓΚ θα μπορούν να πραγματοποιηθούν μετά την έγκριση του πρώτου ΣΘΚ το οποίο θα πρέπει επίσης να περιλαμβάνει λεπτομερείς ρυθμίσεις της λειτουργίας του ΕΙΤ, ώστε να αντιμετωπίζεται η μακροπρόθεσμη προοπτική.
            
         
               (25)
            
            
               Επειδή ο στόχος της προκειμένης πράξης, ήτοι η ίδρυση του ΕΙΤ, δεν μπορεί να επιτευχθεί επαρκώς από τα κράτη μέλη και μπορεί συνεπώς, λόγω της κλίμακας και του υπερεθνικού χαρακτήρα του, να επιτευχθεί καλύτερα σε κοινοτικό επίπεδο, η Κοινότητα μπορεί να θεσπίζει μέτρα σύμφωνα με την αρχή της επικουρικότητας του άρθρου 5 της συνθήκης. Σύμφωνα με την αρχή της αναλογικότητας του ίδιου άρθρου, ο παρών κανονισμός δεν υπερβαίνει τα αναγκαία όρια για την επίτευξη του στόχου αυτού,
            
         ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Αντικείμενο
   Ιδρύεται Ευρωπαϊκό Ινστιτούτο Καινοτομίας και Τεχνολογίας (στο εξής «EIT»).
   Άρθρο 2
   Ορισμοί
   Για τους σκοπούς του παρόντος κανονισμού, ισχύουν οι εξής ορισμοί:
   
               1.
            
            
               ως «καινοτομία» νοείται η διαδικασία, με την οποία νέες ιδέες δίνουν απαντήσεις στα αιτήματα της κοινωνίας και της οικονομίας και δημιουργούν νέα προϊόντα, υπηρεσίες ή επιχειρηματικά και οργανωτικά μοντέλα που εισάγονται με επιτυχία σε μια υφιστάμενη αγορά ή που μπορούν να δημιουργήσουν νέες αγορές, καθώς και τα αποτελέσματα της διαδικασίας αυτής·
            
         
               2.
            
            
               ως «κοινότητες γνώσης και καινοτομίας» (ΚΓΚ) νοούνται αυτόνομες εταιρικές συμπράξεις με ιδρύματα τριτοβάθμιας εκπαίδευσης, ερευνητικούς οργανισμούς, επιχειρήσεις και άλλους ενδιαφερόμενους φορείς στη διαδικασία της καινοτομίας υπό τη μορφή ενός στρατηγικού δικτύου βασισμένου σε κοινό μεσοπρόθεσμο και μακροπρόθεσμο σχεδιασμό καινοτομίας για την επίτευξη των εγχειρημάτων του ΕΙΤ, ανεξάρτητα από την ακριβή νομική μορφή τους·
            
         
               3.
            
            
               ως «συμμετέχουσα χώρα» νοείται είτε κράτος μέλος της Ευρωπαϊκής Ένωσης είτε άλλη χώρα που έχει συνάψει συμφωνία με την Κοινότητα για το ΕΙΤ·
            
         
               4.
            
            
               ως «τρίτη χώρα» νοείται κάθε χώρα που δεν είναι συμμετέχουσα·
            
         
               5.
            
            
               ως «οργανισμός-εταίρος» νοείται κάθε οργανισμός που είναι μέλος ΚΓΚ· η έννοια αυτή περιλαμβάνει ιδίως: ιδρύματα τριτοβάθμιας εκπαίδευσης, ερευνητικούς οργανισμούς, δημόσιες ή ιδιωτικές επιχειρήσεις, χρηματοπιστωτικά ιδρύματα, περιφερειακές και τοπικές αρχές, ιδρύματα·
            
         
               6.
            
            
               ως «ερευνητικός οργανισμός» νοείται κάθε νομικό πρόσωπο δημόσιου ή ιδιωτικού δικαίου που πραγματοποιεί έρευνα ή τεχνολογική ανάπτυξη ως μία από τις βασικές λειτουργίες του·
            
         
               7.
            
            
               ως «ίδρυμα τριτοβάθμιας εκπαίδευσης» νοείται πανεπιστήμιο ή κάθε είδους ίδρυμα τριτοβάθμιας εκπαίδευσης που προσφέρει, σύμφωνα με την εθνική νομοθεσία ή πρακτική, πτυχία ή τίτλους μεταπτυχιακού και διδακτορικού επιπέδου, ανεξαρτήτως της ονομασίας τους στο εθνικό πλαίσιο·
            
         
               8.
            
            
               ως «πτυχία και τίτλοι» νοούνται οι τίτλοι που οδηγούν σε μεταπτυχιακό και διδακτορικό επίπεδο και απονέμονται από συμμετέχοντα ιδρύματα τριτοβάθμιας εκπαίδευσης κατόπιν εκπαιδευτικών δραστηριοτήτων τριτοβάθμιας εκπαίδευσης στο πλαίσιο ΚΓΚ·
            
         
               9.
            
            
               ως «στρατηγικό θεματολόγιο καινοτομίας» (ΣΘΚ) νοείται έγγραφο πολιτικής που περιγράφει τους τομείς προτεραιότητας του ΕΙΤ για μελλοντικές πρωτοβουλίες, μαζί με επισκόπηση των σχεδιαζόμενων δραστηριοτήτων έρευνας, καινοτομίας και τριτοβάθμιας εκπαίδευσης για χρονικό διάστημα επτά ετών.
            
         Άρθρο 3
   Στόχος
   Ο στόχος του ΕΙΤ είναι να συμβάλει στην αειφόρο ανάπτυξη της ευρωπαϊκής οικονομίας και της ανταγωνιστικότητας της Ευρώπης, ενισχύοντας την ικανότητα των κρατών μελών και της Κοινότητας στην καινοτομία. Για να επιτύχει το στόχο του προάγει και χρησιμοποιεί την τριτοβάθμια εκπαίδευση, την καινοτομία και την έρευνα με τα υψηλότερα δυνατά πρότυπα.
   Άρθρο 4
   Τα όργανα του EIT
   1.   Τα όργανα του EIT είναι τα εξής:
   
               α)
            
            
               το διοικητικό συμβούλιο, το οποίο απαρτίζεται από μέλη υψηλού επιπέδου με πείρα στον τομέα της τριτοβάθμιας εκπαίδευσης, της καινοτομίας, των επιχειρήσεων και της έρευνας. Το διοικητικό συμβούλιο είναι αρμόδιο να διευθύνει τις δραστηριότητες του ΕΙΤ για την επιλογή, τον καθορισμό και την αξιολόγηση των ΚΓΚ και για όλες τις υπόλοιπες στρατηγικές αποφάσεις·
            
         
               β)
            
            
               η εκτελεστική επιτροπή, η οποία εποπτεύει τη λειτουργία του ΕΙΤ και λαμβάνει τις αποφάσεις που απαιτούνται στο διάστημα που μεσολαβεί μεταξύ των συνεδριάσεων του διοικητικού συμβουλίου·
            
         
               γ)
            
            
               ο διευθυντής, ο οποίος λογοδοτεί στο διοικητικό συμβούλιο για τη διοικητική και την οικονομική διαχείριση του ΕΙΤ και είναι ο νόμιμος εκπρόσωπός του·
            
         
               δ)
            
            
               η υπηρεσία εσωτερικού ελέγχου, η οποία συμβουλεύει το διοικητικό συμβούλιο και τον διευθυντή σχετικά με τις δομές οικονομικής και διοικητικής διαχείρισης και ελέγχου στο πλαίσιο του ΕΙΤ, σχετικά με την οργάνωση των οικονομικών δεσμών με τις ΚΓΚ και με οποιοδήποτε άλλο θέμα της ζητήσει το διοικητικό συμβούλιο.
            
         2.   Η Επιτροπή μπορεί να διορίζει παρατηρητές οι οποίοι θα λαμβάνουν μέρος στις συνεδριάσεις του διοικητικού συμβουλίου.
   3.   Οι λεπτομερείς διατάξεις όσον αφορά τα όργανα του ΕΙΤ ορίζονται στο καταστατικό του ΕΙΤ, που επισυνάπτεται ως παράρτημα στον παρόντα κανονισμό.
   Άρθρο 5
   Καθήκοντα
   1.   Για να επιτύχει το στόχο του το EIT:
   
               α)
            
            
               εντοπίζει τους τομείς προτεραιότητάς του·
            
         
               β)
            
            
               προβάλλει την αποστολή του στους επίδοξους οργανισμούς-εταίρους και ενθαρρύνει τη συμμετοχή τους στις δραστηριότητές του·
            
         
               γ)
            
            
               επιλέγει και ορίζει τις ΚΓΚ στους τομείς προτεραιότητας σύμφωνα με το άρθρο 7 και καθορίζει τα δικαιώματα και τις υποχρεώσεις τους βάσει συμφωνίας· τους παρέχει κατάλληλη υποστήριξη· εφαρμόζει τα ενδεδειγμένα μέτρα ελέγχου ποιότητας· παρακολουθεί διαρκώς και αξιολογεί περιοδικά τις δραστηριότητές τους και εξασφαλίζει κατάλληλο επίπεδο συντονισμού μεταξύ τους·
            
         
               δ)
            
            
               κινητοποιεί κεφάλαια από δημόσιες και ιδιωτικές πηγές και χρησιμοποιεί τους ιδίους πόρους σύμφωνα με τον παρόντα κανονισμό. Προσπαθεί ιδίως να χρηματοδοτήσει ένα σημαντικό και ολοένα μεγαλύτερο ποσοστό του προϋπολογισμού του από ιδιωτικές πηγές και από έσοδα που παράγονται από τις δικές του δραστηριότητες·
            
         
               ε)
            
            
               ενθαρρύνει την εντός των κρατών μελών αναγνώριση των πτυχίων και των τίτλων που απονέμονται από ιδρύματα τριτοβάθμιας εκπαίδευσης, τα οποία είναι οργανισμοί-εταίροι μιας ΚΓΚ, και θα μπορούν να θεωρούνται πτυχία και τίτλοι του ΕΙΤ·
            
         
               στ)
            
            
               προωθεί τη διάδοση ορθών πρακτικών για την ολοκλήρωση του τριγώνου της γνώσης με στόχο να αναπτύξει μια κοινή παιδεία καινοτομίας και μεταφοράς γνώσης·
            
         
               ζ)
            
            
               επιδιώκει να καταστεί όργανο παγκοσμίου κύρους στην τριτοβάθμια εκπαίδευση, την καινοτομία και την έρευνα·
            
         
               η)
            
            
               εξασφαλίζει συμπληρωματικότητα και συνέργεια μεταξύ των δραστηριοτήτων του ΕΙΤ και άλλων κοινοτικών προγραμμάτων.
            
         2.   Το ΕΙΤ εξουσιοδοτείται να συστήσει ίδρυμα (στο εξής αναφερόμενο ως «Ίδρυμα του EIT»), με ειδικό στόχο την προώθηση και την υποστήριξη των δραστηριοτήτων του ΕΙΤ.
   Άρθρο 6
   Κοινότητες γνώσης και καινοτομίας
   1.   Οι κοινότητες γνώσης και καινοτομίας αναλαμβάνουν συγκεκριμένα:
   
               α)
            
            
               δραστηριότητες καινοτομίας και επενδύσεις με ευρωπαϊκή προστιθέμενη αξία οι οποίες ενσωματώνουν πλήρως την ερευνητική και την τριτοβάθμια εκπαιδευτική διάσταση για τη δημιουργία κρίσιμης μάζας, προωθώντας επίσης τη διάδοση και την αξιοποίηση των αποτελεσμάτων·
            
         
               β)
            
            
               έρευνα αιχμής με γνώμονα την καινοτομία σε τομείς που ενδιαφέρουν καίρια την κοινωνία και την οικονομία βασιζόμενη στα αποτελέσματα της ευρωπαϊκής και εθνικής έρευνας, με προοπτική ενίσχυσης της ανταγωνιστικότητας της Ευρώπης σε διεθνές επίπεδο·
            
         
               γ)
            
            
               δραστηριότητες εκπαίδευσης και κατάρτισης σε επίπεδο μεταπτυχιακού και διδακτορικού, σε γνωστικά αντικείμενα με προοπτικές κάλυψης των μελλοντικών ευρωπαϊκών κοινωνικοοικονομικών αναγκών και που προωθούν την ανάπτυξη δεξιοτήτων συνδεόμενων με την καινοτομία, τη βελτίωση διευθυντικών και επιχειρηματικών δεξιοτήτων και την κινητικότητα ερευνητών και σπουδαστών·
            
         
               δ)
            
            
               διάδοση βέλτιστων πρακτικών στον τομέα της καινοτομίας, με επίκεντρο την ανάπτυξη συνεργασιών μεταξύ της τριτοβάθμιας εκπαίδευσης, της έρευνας και του επιχειρηματικού κόσμου, καθώς και του χρηματοοικονομικού τομέα και του τομέα των υπηρεσιών.
            
         2.   Οι ΚΓΚ διαθέτουν ουσιαστική και καθολική αυτονομία όσον αφορά τον καθορισμό της εσωτερικής οργάνωσης και σύνθεσής τους, καθώς και του ακριβούς προγράμματος και των μεθόδων εργασίας τους. Ειδικότερα, οι ΚΓΚ αποβλέπουν να είναι ανοικτές σε νέα μέλη όταν τα μέλη αυτά παρέχουν πρόσθετα οφέλη στην εταιρική σχέση.
   3.   Η σχέση μεταξύ ΕΙΤ και ΚΓΚ βασίζεται σε συμβατική συμφωνία.
   Άρθρο 7
   Επιλογή κοινοτήτων γνώσης και καινοτομίας
   1.   Η επιλογή και ο καθορισμός μιας εταιρικής σύμπραξης από το EIT ως κοινότητας γνώσης και καινοτομίας θα γίνεται με βάση ανταγωνιστική, ανοικτή και διαφανή διαδικασία. Τα λεπτομερή κριτήρια για την επιλογή ΚΓΚ, βάσει των αρχών της αριστείας και της συνάφειας με την καινοτομία, εγκρίνονται και δημοσιεύονται από το ΕΙΤ, με συμμετοχή εξωτερικών και ανεξάρτητων εμπειρογνωμόνων στη διαδικασία επιλογής.
   2.   Σύμφωνα με τις αρχές που κατοχυρώνει η παράγραφος 1, για την επιλογή ΚΓΚ θα λαμβάνεται κυρίως υπόψη:
   
               α)
            
            
               η υπάρχουσα και δυνητική ικανότητα καινοτομίας στο πλαίσιο της εταιρικής σύμπραξης καθώς και η αριστεία του στον τομέα της τριτοβάθμιας εκπαίδευσης, καινοτομίας και έρευνας·
            
         
               β)
            
            
               η ικανότητα της εταιρικής σύμπραξης να επιτύχει τους στόχους του ΣΘΚ, μετά την έγκρισή του·
            
         
               γ)
            
            
               η ικανότητα της εταιρικής σύμπραξης να εξασφαλίσει βιώσιμη και μακροπρόθεσμα αυτοτελή χρηματοδότηση μαζί με ουσιαστική και ολοένα και αυξανόμενη συμμετοχή του ιδιωτικού τομέα, της βιομηχανίας και των υπηρεσιών·
            
         
               δ)
            
            
               η συμμετοχή στην εταιρική σχέση οργανισμών που δρουν εντός του τριγώνου γνώσης της τριτοβάθμιας εκπαίδευσης, της έρευνας και της καινοτομίας·
            
         
               ε)
            
            
               επίδειξη προγράμματος για τη διαχείριση της πνευματικής ιδιοκτησίας που να προσιδιάζει στον οικείο τομέα και να συνάδει με τις αρχές και τις κατευθυντήριες γραμμές του ΕΙΤ για τη διαχείριση της πνευματικής ιδιοκτησίας, συμπεριλαμβανομένου του τρόπου με τον οποίο λαμβάνονται υπόψη οι συνεισφορές των διαφόρων οργανισμών-εταίρων·
            
         
               στ)
            
            
               μέτρα για την υποστήριξη της συμμετοχής και της συνεργασίας με τον ιδιωτικό τομέα, συμπεριλαμβανομένου του χρηματοοικονομικού τομέα και ιδίως των ΜΜΕ, καθώς και της δημιουργίας νεοσύστατων επιχειρήσεων, θυγατρικών επιχειρήσεων και ΜΜΕ ενόψει της εμπορικής εκμετάλλευσης των αποτελεσμάτων των δραστηριοτήτων ΚΓΚ·
            
         
               ζ)
            
            
               η προθυμία για τη διενέργεια επαφών με άλλους οργανισμούς και δίκτυα εκτός της ΚΓΚ με στόχο την ανταλλαγή ορθών πρακτικών και αριστείας.
            
         3.   Ελάχιστη προϋπόθεση για τη σύσταση ΚΓΚ είναι η συμμετοχή τουλάχιστον τριών οργανισμών-εταίρων εγκατεστημένων σε τουλάχιστον δύο διαφορετικά κράτη μέλη. Όλοι αυτοί οι οργανισμοί-εταίροι πρέπει να είναι ανεξάρτητοι ο ένας από τον άλλο, κατά την έννοια του άρθρου 6 του κανονισμού (ΕΚ) αριθ. 1906/2006 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, με τον οποίο καθορίζονται οι κανόνες συμμετοχής επιχειρήσεων, ερευνητικών κέντρων και πανεπιστημίων στις δράσεις που αναλαμβάνονται βάσει του εβδόμου προγράμματος-πλαισίου και οι κανόνες διάδοσης των ερευνητικών αποτελεσμάτων (2007-2013) (8).
   4.   Οι ΚΓΚ μπορούν να περιλαμβάνουν οργανισμούς-εταίρους από τρίτες χώρες, υπό την προϋπόθεση της έγκρισης του διοικητικού συμβουλίου. Η πλειονότητα των οργανισμών-εταίρων που αποτελούν μια ΚΓΚ είναι εγκατεστημένοι στα κράτη μέλη. Κάθε ΚΘΚ περιλαμβάνει τουλάχιστον ένα ίδρυμα τριτοβάθμιας εκπαίδευσης και μια ιδιωτική επιχείρηση.
   Άρθρο 8
   Πτυχία και τίτλοι σπουδών
   1.   Τα πτυχία και οι τίτλοι σπουδών που αφορούν τις τριτοβάθμιες εκπαιδευτικές δραστηριότητες στις οποίες αναφέρεται το άρθρο 6 παράγραφος 1 στοιχείο γ), απονέμονται από συμμετέχοντα ιδρύματα τριτοβάθμιας εκπαίδευσης σύμφωνα με τους εθνικούς κανόνες και διαδικασίες πιστοποίησης. Η συμφωνία μεταξύ του EIT και των ΚΓΚ προβλέπει ότι αυτά τα πτυχία και οι τίτλοι σπουδών μπορούν επίσης να θεωρούνται πτυχία και τίτλοι του ΕΙΤ.
   2.   Το EIT ενθαρρύνει τα συμμετέχοντα ιδρύματα τριτοβάθμιας εκπαίδευσης:
   
               α)
            
            
               να απονέμουν κοινά ή πολλαπλά πτυχία και τίτλους σπουδών που να αντικατοπτρίζουν τον ολοκληρωμένο χαρακτήρα των ΚΓΚ. Ωστόσο, αυτά μπορεί επίσης να απονέμονται από ένα μόνο ίδρυμα τριτοβάθμιας εκπαίδευσης·
            
         
               β)
            
            
               να λαμβάνουν υπόψη:
               
                           i)
                        
                        
                           κοινοτική δράση που αναλαμβάνεται σύμφωνα με τα άρθρα 149 και 150 της συνθήκης·
                        
                     
                           ii)
                        
                        
                           δράση που αναλαμβάνεται στα πλαίσια του Ευρωπαϊκού Χώρου Τριτοβάθμιας Εκπαίδευσης.
                        
                     
         Άρθρο 9
   Ανεξαρτησία του EIT και σύμπλευση με τη δράση της Κοινότητας, των κρατών μελών ή τη διακυβερνητική δράση
   1.   Το EIT διεξάγει τις δραστηριότητές του με ανεξαρτησία έναντι των εθνικών αρχών και μη δεχόμενο εξωτερικές πιέσεις.
   2.   Η δραστηριότητα του EIT συνάδει με τις άλλες δράσεις και μέσα που θα εφαρμοστούν σε κοινοτικό επίπεδο, ιδίως στους τομείς της τριτοβάθμιας εκπαίδευσης, της καινοτομίας και της έρευνας.
   3.   Το EIT λαμβάνει επίσης υπόψη του τις πολιτικές και τις πρωτοβουλίες σε περιφερειακό, εθνικό και διακυβερνητικό επίπεδο, προκειμένου να γίνεται χρήση των βέλτιστων πρακτικών, παγιωμένων αρχών και υφισταμένων πόρων.
   Άρθρο 10
   Διαχείριση της πνευματικής ιδιοκτησίας
   1.   Το ΕΙΤ θεσπίζει κατευθυντήριες γραμμές για τη διαχείριση της πνευματικής ιδιοκτησίας, βασιζόμενες, μεταξύ άλλων, στον κανονισμό (ΕΚ) αριθ. 1906/2006.
   2.   Βάσει αυτών των κατευθυντήριων γραμμών, οι οργανισμοί-εταίροι κάθε ΚΓΚ συνάπτουν μεταξύ τους συμφωνία σχετικά με τη διαχείριση και τη χρήση της πνευματικής ιδιοκτησίας, η οποία καθορίζει, ειδικότερα, τον τρόπο με τον οποίο λαμβάνονται υπόψη οι συνεισφορές των διαφόρων οργανισμών-εταίρων, συμπεριλαμβανομένων των ΜΜΕ.
   Άρθρο 11
   Νομικό καθεστώς
   1.   Το ΕΙΤ είναι κοινοτικός οργανισμός και διαθέτει νομική προσωπικότητα. Σε κάθε κράτος μέλος διαθέτει την ευρύτερη δυνατή δικαιοπρακτική ικανότητα που προβλέπεται για τα νομικά πρόσωπα από τις εθνικές νομοθεσίες. Μπορεί ιδίως να αποκτά και να εκποιεί κινητή και ακίνητη περιουσία και να είναι διάδικος.
   2.   Το πρωτόκολλο για τα προνόμια και τις ασυλίες των Ευρωπαϊκών Κοινοτήτων έχει εφαρμογή και στο EIT.
   Άρθρο 12
   Ευθύνη
   1.   Το EIT είναι αποκλειστικά υπεύθυνο για την εκπλήρωση των υποχρεώσεών του.
   2.   Η συμβατική ευθύνη του ΕΙΤ διέπεται από τις σχετικές συμβατικές διατάξεις και το εφαρμοστέο δίκαιο στην εκάστοτε σύμβαση. Το Δικαστήριο είναι αρμόδιο να λαμβάνει αποφάσεις δυνάμει ρήτρας διαιτησίας που περιλαμβάνεται σε σύμβαση που συνάπτει το ΕΙΤ.
   3.   Στην περίπτωση της εξωσυμβατικής ευθύνης, το EIT, σύμφωνα με τις κοινές γενικές αρχές των δικαίων των κρατών μελών, αποκαθιστά τυχόν ζημίες που προκάλεσε το ίδιο ή υπάλληλοί του κατά την εκτέλεση των καθηκόντων τους.
   Το Δικαστήριο είναι αρμόδιο για την εκδίκαση οποιασδήποτε διαφοράς η οποία συνδέεται με την αποκατάσταση αυτών των ζημιών.
   4.   Κάθε πληρωμή του ΕΙΤ για την κάλυψη της ευθύνης που αναφέρεται στις παραγράφους 2 και 3 καθώς και το κόστος και οι δαπάνες που προκαλούνται σε συνάρτηση με αυτή θεωρούνται δαπάνες του ΕΙΤ και καλύπτονται από τους πόρους του EIT.
   5.   Το Δικαστήριο είναι αρμόδιο επί των προσφυγών που ασκούνται κατά του ΕΙΤ, υπό τους όρους των άρθρων 230 ή 232 της συνθήκης.
   Άρθρο 13
   Διαφάνεια και πρόσβαση στα έγγραφα
   1.   Το EIT μεριμνά ώστε οι δραστηριότητές του να διεξάγονται με μεγάλη διαφάνεια. Ειδικότερα, το ΕΙΤ πρέπει να προβεί στη σύσταση ενός προσβάσιμου και ελεύθερου δικτυακού τόπου που να παρέχει πληροφορίες σχετικά με τις δραστηριότητες του ΕΙΤ και μεμονωμένων ΚΓΚ.
   2.   Το EIT δημοσιεύει τον εσωτερικό κανονισμό του, τους ειδικούς δημοσιονομικούς κανόνες που αναφέρονται στο άρθρο 21 παράγραφος 1 και τα λεπτομερή κριτήρια που αναφέρονται στο άρθρο 7 πριν από την πρώτη πρόσκληση υποβολής προσφορών για την επιλογή του πρώτου ΚΓΚ.
   3.   Το ΕΙΤ δημοσιεύει χωρίς καθυστέρηση το κυλιόμενο τριετές πρόγραμμα εργασίας του καθώς και την ετήσια έκθεση δραστηριοτήτων του κατά το άρθρο 15.
   4.   Με την επιφύλαξη των παραγράφων 5 και 6, το EIT δεν κοινολογεί σε τρίτους εμπιστευτικές πληροφορίες που λαμβάνει, για τις οποίες έχει ζητηθεί και δικαιολογείται εμπιστευτική μεταχείριση.
   5.   Τα μέλη των οργάνων του EIT υπόκεινται στην υποχρέωση εχεμύθειας που προβλέπεται στο άρθρο 287 της συνθήκης.
   Οι πληροφορίες που συγκεντρώνει το EIT σύμφωνα με τον παρόντα κανονισμό διέπονται από τον κανονισμό (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2000, σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα όργανα και τους οργανισμούς της Κοινότητας και σχετικά με την ελεύθερη κυκλοφορία των δεδομένων αυτών (9).
   6.   Ο κανονισμός (ΕΚ) αριθ. 1049/2001 του Ευρωπαϊκού Κοινοβουλίου και του Συμβουλίου, της 30ής Μαΐου 2001, για την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής (10), έχει εφαρμογή στα έγγραφα που τηρεί το ΕΙΤ. Το διοικητικό συμβούλιο καθορίζει τους πρακτικούς κανόνες εφαρμογής του εν λόγω κανονισμού το αργότερο εντός έξι μηνών από τη δημιουργία του ΕΙΤ.
   7.   Τα επίσημα έγγραφα και δημοσιεύσεις του EIT μεταφράζονται σύμφωνα με τον κανονισμό αριθ. 1, της 15ης Απριλίου 1958, περί καθορισμού του γλωσσικού καθεστώτος της Ευρωπαϊκής Οικονομικής Κοινότητας (11). Οι μεταφραστικές υπηρεσίες που απαιτούνται εξασφαλίζονται από το Μεταφραστικό Κέντρο των Οργάνων της Ευρωπαϊκής Ένωσης, που δημιουργήθηκε με τον κανονισμό (ΕΚ) αριθ. 2965/1994 (12).
   Άρθρο 14
   Χρηματοδοτικοί πόροι
   1.   Το EIT χρηματοδοτείται από συνεισφορά από τον γενικό προϋπολογισμό της Ευρωπαϊκής Ένωσης στο πλαίσιο του χρηματοδοτικού κονδυλίου που καθορίζεται στο άρθρο 19 και από άλλες ιδιωτικές και δημόσιες πηγές.
   2.   Οι ΚΓΚ χρηματοδοτούνται ειδικότερα από τις εξής πηγές:
   
               α)
            
            
               από συνεισφορές επιχειρήσεων ή ιδιωτικών οργανισμών οι οποίες συνιστούν σημαντική πηγή χρηματοδότησης·
            
         
               β)
            
            
               από συνεισφορές του γενικού προϋπολογισμού της Ευρωπαϊκής Ένωσης·
            
         
               γ)
            
            
               από υποχρεωτικές ή εθελοντικές συνεισφορές των συμμετεχόντων κρατών, τρίτων χωρών ή δημόσιων αρχών τους·
            
         
               δ)
            
            
               από κληροδοτήματα, δωρεές και συνεισφορές ιδιωτών, θεσμικών οργάνων, ιδρυμάτων ή άλλων εθνικών φορέων·
            
         
               ε)
            
            
               από έσοδα που προέρχονται από ίδιες δραστηριότητες των ΚΓΚ και δικαιώματα εκμετάλλευσης δικαιωμάτων πνευματικής ιδιοκτησίας·
            
         
               στ)
            
            
               από έσοδα που προέρχονται από δραστηριότητες του ΕΙΤ ή από το κεφαλαιουχικό του απόθεμα, συμπεριλαμβανομένων των εσόδων που διαχειρίζεται το Ίδρυμα του ΕΙΤ·
            
         
               ζ)
            
            
               από συνεισφορές διεθνών φορέων ή οργανισμών·
            
         
               η)
            
            
               από δάνεια και συνεισφορές της Ευρωπαϊκής Τράπεζας Επενδύσεων, συμπεριλαμβανομένης της δυνατότητας χρησιμοποίησης της Χρηματοδοτικής Διευκόλυνσης Καταμερισμού του Κινδύνου, σύμφωνα με τα κριτήρια επιλεξιμότητας και τη διαδικασία επιλογής.
            
         Μπορούν να περιλαμβάνονται εισφορές σε είδος.
   3.   Οι λεπτομέρειες για την πρόσβαση σε χρηματοδότηση του ΕΙΤ ορίζονται στους δημοσιονομικούς κανόνες του ΕΙΤ που αναφέρονται στο άρθρο 21 παράγραφος 1.
   4.   Η συνεισφορά από τον γενικό προϋπολογισμό της Ευρωπαϊκής Ένωσης στις δαπάνες σύστασης, διοίκησης και συντονισμού των ΚΓΚ παρέχεται από το χρηματοδοτικό κονδύλιο που καθορίζεται στο άρθρο 19.
   5.   Οι ΚΓΚ ή οι οργανισμοί-εταίροι τους μπορούν να ζητούν κοινοτική βοήθεια, ιδίως στο πλαίσιο κοινοτικών προγραμμάτων και ταμείων, σύμφωνα με τους κανόνες των εν λόγω προγραμμάτων και ταμείων και σε ισότιμη βάση με άλλες αιτήσεις. Στην περίπτωση αυτή, η βοήθεια δεν θα παρέχεται σε δραστηριότητες που χρηματοδοτούνται ήδη από τον γενικό προϋπολογισμό της Ευρωπαϊκής Ένωσης.
   Άρθρο 15
   Προγραμματισμός και εκθέσεις
   Το EIT εγκρίνει:
   
               α)
            
            
               κυλιόμενο τριετές πρόγραμμα εργασίας, βασισμένο στο ΣΘΚ, εφόσον εγκριθεί, που περιέχει δήλωση των κύριων προτεραιοτήτων και σχεδιαζόμενων πρωτοβουλιών, καθώς και εκτίμηση των χρηματοδοτικών αναγκών και πηγών. Το ΕΙΤ διαβιβάζει το πρόγραμμα εργασιών προς ενημέρωση, στο Ευρωπαϊκό Κοινοβούλιο, το Συμβούλιο, την Επιτροπή, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών·
            
         
               β)
            
            
               ετήσια έκθεση πριν από τις 30 Ιουνίου κάθε έτους. Η έκθεση περιλαμβάνει τις δραστηριότητες που διεξήγαγε το ΕΙΤ το προηγούμενο ημερολογιακό έτος και αξιολογεί τα αποτελέσματα σε σχέση με τους στόχους και το χρονοδιάγραμμα που είχαν τεθεί, με τους κινδύνους που συνδέονται με τις δραστηριότητες που πραγματοποιήθηκαν, με τη χρήση των πόρων και με τη γενική λειτουργία του ΕΙΤ.
            
         Άρθρο 16
   Παρακολούθηση και αξιολόγηση του ΕΙΤ
   1.   Το EIT μεριμνά ώστε οι δραστηριότητές του, συμπεριλαμβανομένων εκείνων τις οποίες διαχειρίζονται οι ΚΓΚ, να υπόκεινται σε συνεχή και συστηματική παρακολούθηση και περιοδική ανεξάρτητη αξιολόγηση, ώστε να διασφαλίζεται η υψηλότερη δυνατή ποιότητα του αποτελέσματος, η επιστημονική αριστεία και η αποτελεσματικότερη δυνατή χρήση των πόρων. Τα αποτελέσματα της αξιολόγησης δημοσιοποιούνται.
   2.   Έως τον Ιούνιο του 2011 και κάθε πέντε έτη μετά την έναρξη ισχύος νέου δημοσιονομικού πλαισίου, η Επιτροπή προβλέπει αξιολόγηση του ΕΙΤ. Η αξιολόγηση αυτή βασίζεται σε ανεξάρτητη εξωτερική αξιολόγηση και εξετάζει τον τρόπο με τον οποίο το ΕΙΤ εκπληρώνει την αποστολή του. Καλύπτει όλες τις δραστηριότητες του ΕΙΤ και των ΚΓΚ και αξιολογεί την προστιθέμενη αξία του ΕΙΤ, τον αντίκτυπο των δραστηριοτήτων που αναλαμβάνονται, κατά πόσον αυτές είναι αποτελεσματικές, βιώσιμες, αποδοτικές και καίριες, καθώς και τη σχέση ή/και τη συμπληρωματικότητά τους με τις υπάρχουσες εθνικές και κοινοτικές πολιτικές, για την υποστήριξη της τριτοβάθμιας εκπαίδευσης, της καινοτομίας και της έρευνας. Στην αξιολόγηση συνεκτιμώνται οι απόψεις των ενδιαφερόμενων τόσο σε ευρωπαϊκό όσο και σε εθνικό επίπεδο.
   3.   Η Επιτροπή διαβιβάζει τα αποτελέσματα της αξιολόγησης, μαζί με τη γνώμη της, και, κατά περίπτωση, ενδεχόμενες προτάσεις τροποποίησης του παρόντος κανονισμού, στο Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών. Το διοικητικό συμβούλιο λαμβάνει δεόντως υπόψη τις διαπιστώσεις των αξιολογήσεων στα προγράμματα και στις εργασίες του EIT.
   Άρθρο 17
   Στρατηγικό θεματολόγιο καινοτομίας
   1.   Έως τις 30 Ιουνίου 2011 το αργότερο και κάθε επτά έτη εν συνεχεία, το ΕΙΤ καταρτίζει επταετές σχέδιο ΣΘΚ και το υποβάλλει στην Επιτροπή.
   2.   Το ΣΘΚ καθορίζει μακροπρόθεσμους τομείς προτεραιότητας για το ΕΙΤ και περιλαμβάνει αξιολόγηση του κοινωνικοοικονομικού του αντικτύπου και της ικανότητάς του να παραγάγει τη βέλτιστη προστιθέμενη αξία καινοτομίας. Το ΣΘΚ λαμβάνει υπόψη του τα αποτελέσματα της παρακολούθησης και αξιολόγησης του ΕΙΤ που αναφέρονται στο άρθρο 16.
   3.   Το ΣΘΚ περιλαμβάνει εκτίμηση των δημοσιονομικών αναγκών και πηγών ενόψει της μελλοντικής λειτουργίας, μακροπρόθεσμης ανάπτυξης και χρηματοδότησης του ΕΙΤ. Θα περιέχει επίσης ενδεικτικό χρηματοοικονομικό σχέδιο που καλύπτει την περίοδο του δημοσιονομικού πλαισίου.
   4.   Κατόπιν προτάσεως της Επιτροπής, το ΣΘΚ εγκρίνεται από το Ευρωπαϊκό Κοινοβούλιο και το Συμβούλιο σύμφωνα με το άρθρο 157 παράγραφος 3 της συνθήκης.
   Άρθρο 18
   Αρχική φάση
   1.   Το διοικητικό συμβούλιο υποβάλλει το σχέδιο του πρώτου κυλιόμενου τριετούς προγράμματος εργασίας, στο οποίο αναφέρεται το άρθρο 15 στοιχείο α), στο Ευρωπαϊκό Κοινοβούλιο, το Συμβούλιο και την Επιτροπή εντός δώδεκα μηνών από τη σύστασή του. Το Ευρωπαϊκό Κοινοβούλιο, το Συμβούλιο και η Επιτροπή μπορούν να απευθύνουν γνωμοδότηση στο διοικητικό συμβούλιο σχετικά με οποιοδήποτε θέμα περιλαμβάνεται στο σχέδιο εντός τριών μηνών από την ημερομηνία που το έλαβαν. Όταν οι γνωμοδοτήσεις αυτές απευθύνονται στο ΕΙΤ, το διοικητικό συμβούλιο απαντά εντός τριών μηνών, δηλώνοντας τυχόν αλλαγές που έκανε στις προτεραιότητες και τις σχεδιαζόμενες δραστηριότητές.
   2.   Εντός δεκαοκτώ μηνών από την ημερομηνία διορισμού του διοικητικού συμβουλίου, το ΕΙΤ θα επιλέξει και θα ορίσει δύο έως τρεις ΚΓΚ, σύμφωνα με τα κριτήρια και τις διαδικασίες του άρθρου 7.
   3.   Η Επιτροπή θα υποβάλει την πρόταση για το πρώτο ΣΘΚ στο Ευρωπαϊκό Κοινοβούλιο και το Συμβούλιο, βάσει του σχεδίου του ΕΙΤ, πριν από το τέλος του 2011.
   Εκτός του περιεχομένου του ΣΘΚ σύμφωνα με το άρθρο 17, το πρώτο ΣΘΚ θα περιλαμβάνει:
   
               α)
            
            
               λεπτομερείς προδιαγραφές και γενικούς όρους για τη λειτουργία του ΕΙΤ·
            
         
               β)
            
            
               λεπτομέρειες όσον αφορά τη συνεργασία μεταξύ του διοικητικού συμβουλίου και των ΚΓΚ·
            
         
               γ)
            
            
               λεπτομέρειες της χρηματοδότησης των ΚΓΚ.
            
         4.   Μετά την έγκριση του πρώτου ΣΘΚ σύμφωνα με το άρθρο 17 παράγραφος 4 το διοικητικό συμβούλιο μπορεί να επιλέξει και να ορίσει πρόσθετες ΚΓΚ δυνάμει των διατάξεων των άρθρων 6 και 7.
   Άρθρο 19
   Αναλήψεις υποχρεώσεων δημοσιονομικού χαρακτήρα
   Το χρηματοδοτικό κονδύλιο για την εφαρμογή του παρόντος κανονισμού κατά την εξαετή περίοδο που αρχίζει από την 1η Ιανουαρίου 2008 και τελειώνει στις 31 Δεκεμβρίου 2013 ορίζεται σε 308,7 εκατ. ευρώ. Οι ετήσιες πιστώσεις εγκρίνονται από την αρμόδια για τον προϋπολογισμό αρχή εντός των ορίων τού δημοσιονομικού πλαισίου.
   Άρθρο 20
   Κατάρτιση και έγκριση του ετήσιου προϋπολογισμού
   1.   Οι δαπάνες του ΕΙΤ περιλαμβάνουν τις δαπάνες για το προσωπικό, τις διοικητικές δαπάνες, τις δαπάνες υποδομής και τις λειτουργικές δαπάνες. Οι διοικητικές δαπάνες πρέπει να είναι οι ελάχιστες δυνατές.
   2.   Το οικονομικό έτος αντιστοιχεί στο ημερολογιακό έτος.
   3.   Ο διευθυντής εκπονεί κατάσταση προβλεπόμενων εσόδων και εξόδων του ΕΙΤ για το επόμενο οικονομικό έτος και την υποβάλλει στο διοικητικό συμβούλιο.
   4.   Τα έσοδα και οι δαπάνες πρέπει να ισοσκελίζονται.
   5.   Το διοικητικό συμβούλιο εγκρίνει το σχέδιο της κατάστασης προβλεπομένων εσόδων και εξόδων, που συνοδεύεται από σχέδιο πίνακα προσωπικού, και το σχέδιο κυλιόμενου τριετούς προγράμματος εργασίας, και τα διαβιβάζει το αργότερο έως τις 31 Μαρτίου στην Επιτροπή.
   6.   Βάσει της κατάστασης προβλεπομένων εσόδων και εξόδων, η Επιτροπή εγγράφει στο προσχέδιο του γενικού προϋπολογισμού της Ευρωπαϊκής Ένωσης τις προβλέψεις που κρίνει αναγκαίες για το ύψος της επιδότησης από το γενικό προϋπολογισμό.
   7.   Η αρμόδια για τον προϋπολογισμό αρχή εγκρίνει τις πιστώσεις για την υπέρ του ΕΙΤ επιδότηση.
   8.   Το διοικητικό συμβούλιο εγκρίνει τον προϋπολογισμό του ΕΙΤ, ο οποίος καθίσταται οριστικός μετά την οριστική έγκριση του γενικού προϋπολογισμού της Ευρωπαϊκής Ένωσης. Εφόσον απαιτείται, ο προϋπολογισμός του ΕΙΤ προσαρμόζεται αναλόγως.
   9.   Το διοικητικό συμβούλιο κοινοποιεί το συντομότερο δυνατό στην αρμόδια για τον προϋπολογισμό αρχή την πρόθεσή του να υλοποιήσει κάθε σχέδιο που μπορεί να έχει σημαντικές δημοσιονομικές επιπτώσεις στη χρηματοδότηση του προϋπολογισμού του ΕΙΤ, ιδίως τα σχέδια περί ακινήτων, όπως η μίσθωση ή η απόκτηση ακινήτων. Το διοικητικό συμβούλιο ενημερώνει σχετικά την Επιτροπή.
   10.   Οποιαδήποτε ουσιαστική τροποποίηση του προϋπολογισμού γίνεται με την ίδια διαδικασία.
   Άρθρο 21
   Εκτέλεση και έλεγχος του προϋπολογισμού
   1.   Το EIT εγκρίνει τους δημοσιονομικούς κανόνες του σύμφωνα με το άρθρο 185, παράγραφος 1, του κανονισμού (ΕΚ/Ευρατόμ) αριθ. 1605/2002. Οι διατάξεις αυτές μπορούν να αποκλίνουν από το δημοσιονομικό κανονισμό (ΕΚ, Ευρατόμ) αριθ. 2343/2002, μόνο εφόσον το απαιτούν οι ειδικές ανάγκες λειτουργίας του και με προηγούμενη συμφωνία της Επιτροπής. Λαμβάνεται δεόντως υπόψη η ανάγκη ικανής λειτουργικής ευελιξίας ώστε να είναι σε θέση το ΕΙΤ να επιτύχει τους στόχους του και να προσελκύσει και να διατηρήσει εταίρους από τον ιδιωτικό τομέα.
   2.   Ο διευθυντής εκτελεί τον προϋπολογισμό του EIT.
   3.   Οι λογαριασμοί του ΕΙΤ ενσωματώνονται στους λογαριασμούς της Επιτροπής.
   4.   Μετά από σύσταση του Συμβουλίου, το Ευρωπαϊκό Κοινοβούλιο χορηγεί απαλλαγή για το έτος Ν, πριν από τις 30 Απριλίου του έτους Ν + 2, στο διευθυντή όσον αφορά την εκτέλεση του προϋπολογισμού του ΕΙΤ και στο διοικητικό συμβούλιο όσον αφορά το Ίδρυμα του EIT.
   Άρθρο 22
   Προστασία των οικονομικών συμφερόντων της Κοινότητας
   1.   Με σκοπό την καταπολέμηση της απάτης, της διαφθοράς και κάθε άλλης παράνομης δραστηριότητας, εφαρμόζονται εξ ολοκλήρου οι διατάξεις του κανονισμού (ΕΚ) αριθ. 1073/1999 του Ευρωπαϊκού Κοινοβουλίου και του Συμβουλίου, της 25ης Μαΐου 1999, σχετικά με τις έρευνες που πραγματοποιούνται στην Ευρωπαϊκή Υπηρεσία Καταπολέμησης της Απάτης (OLAF) (13).
   2.   Το EIT προσχωρεί στη διοργανική συμφωνία της 25ης Μαΐου 1999 μεταξύ του Ευρωπαϊκού Κοινοβουλίου, του Συμβουλίου της Ευρωπαϊκής Ένωσης και της Επιτροπής των Ευρωπαϊκών Κοινοτήτων σχετικά με τις εσωτερικές έρευνες της Ευρωπαϊκής Υπηρεσίας Καταπολέμησης της Απάτης (OLAF) (14). Το διοικητικό συμβούλιο επισημοποιεί αυτή την προσχώρηση και θεσπίζει τις απαραίτητες διατάξεις για να βοηθήσει την OLAF στη διεξαγωγή εσωτερικών ερευνών.
   3.   Όλες οι αποφάσεις που εκδίδονται και οι συμβάσεις που συνάπτονται από το ΕΙΤ προβλέπουν ρητά ότι η OLAF και το Ελεγκτικό Συνέδριο μπορούν να διεξάγουν επιτόπιους ελέγχους εγγράφων σε όλους τους εργολάβους και υπεργολάβους που έχουν λάβει κοινοτικά κονδύλια, συμπεριλαμβανομένων και των εγκαταστάσεων των τελικών δικαιούχων.
   4.   Οι διατάξεις των παραγράφων 1, 2 και 3 εφαρμόζονται, τηρουμένων των αναλογιών, και στο Ίδρυμα του ΕΙΤ.
   Άρθρο 23
   Καταστατικό
   Το καταστατικό του EIT, όπως παρατίθεται στο παράρτημα, εγκρίνεται.
   Άρθρο 24
   Έναρξη ισχύος
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Στρασβούργο, 11 Μαρτίου 2008.
      
         
            Για το Ευρωπαϊκό Κοινοβούλιο
         
         
            Ο Πρόεδρος
         
         H.-G. PÖTTERING
         
      
      
         
            Για το Συμβούλιο
         
         
            Ο Πρόεδρος
         
         J. LENARČIČ
         
      
   
   
      (1)  ΕΕ C 161 της 13.7.2007, σ. 28.
   
      (2)  ΕΕ C 146 της 30.6.2007, σ. 27.
   
      (3)  Γνώμη του Ευρωπαϊκού Κοινοβουλίου της 26ης Σεπτεμβρίου 2007 (δεν έχει δημοσιευθεί ακόμα στην Επίσημη Εφημερίδα), κοινή θέση του Συμβουλίου της 21ης Ιανουαρίου 2008 (ΕΕ C 52 E της 26.2.2008, σ. 7) και θέση του Ευρωπαϊκού Κοινοβουλίου της 11ης Μαρτίου 2008 (δεν έχει δημοσιευθεί ακόμη στην Επίσημη Εφημερίδα).
   
      (4)  ΕΕ L 255 της 30.9.2005, σ. 22. Οδηγία όπως τροποποιήθηκε τελευταία με την οδηγία (ΕΚ) αριθ. 1430/2007 της Επιτροπής (ΕΕ L 320 της 6.12.2007, σ. 3).
   
      (5)  ΕΕ L 248 της 16.9.2002, σ. 1. Κανονισμός όπως τροποποιήθηκε τελευταία με τον κανονισμό (ΕΚ) αριθ. 1525/2007 (ΕΕ L 343 της 27.12.2007, σ. 9).
   
      (6)  ΕΕ C 139 της 14.6.2006, σ. 1. Διοργανική συμφωνία όπως τροποποιήθηκε με την απόφαση 2008/29/ΕΚ του Ευρωπαϊκού Κοινοβουλίου και του Συμβουλίου (ΕΕ L 6 της 10.1.2008, σ. 7).
   
      (7)  ΕΕ L 357 της 31.12.2002, σ. 72.
   
      (8)  ΕΕ L 391 της 30.12.2006, σ. 1.
   
      (9)  ΕΕ L 8 της 12.1.2001, σ. 1.
   
      (10)  ΕΕ L 145 της 31.5.2001, σ. 43.
   
      (11)  ΕΕ 17 της 6.10.1958, σ. 385/58. Κανονισμός όπως τροποποιήθηκε τελευταία με τον κανονισμό (ΕΚ) αριθ. 1791/2006 (ΕΕ L 363 της 20.12.2006, σ. 1).
   
      (12)  ΕΕ L 314 της 7.12.1994, σ. 1. Κανονισμός όπως τροποποιήθηκε τελευταία με τον κανονισμό (ΕΚ) αριθ. 1645/2003 (ΕΕ L 245 της 29.9.2003, σ. 13).
   
      (13)  ΕΕ L 136 της 31.5.1999, σ. 1.
   
      (14)  ΕΕ L 136 της 31.5.1999, σ. 15.
   
      ΠΑΡΑΡΤΗΜΑ
      Καταστατικό του Ευρωπαϊκού Ινστιτούτου Καινοτομίας και Τεχνολογίας
      Άρθρο 1
      Σύνθεση του διοικητικού συμβουλίου
      1.   Το διοικητικό συμβούλιο απαρτίζεται, αφενός, από διορισμένα μέλη, που αντιπροσωπεύουν ισόρροπα τον επιχειρηματικό κόσμο και την τριτοβάθμια εκπαίδευση και την έρευνα (στο εξής «διορισμένα μέλη»), και, αφετέρου, από εκλεγμένα μέλη τα οποία προέρχονται και εκλέγονται από το προσωπικό τριτοβάθμιας εκπαίδευσης, καινοτομίας, από το ερευνητικό, τεχνικό και διοικητικό προσωπικό, από τους φοιτητές και τους υποψήφιους διδάκτορες του EIT και των ΚΓΚ (στο εξής «αντιπροσωπευτικά μέλη»).
      Μετά την ίδρυση της πρώτης ΚΓΚ και τη διάρκεια μεταβατικής περιόδου, έως την εκλογή αντιπροσωπευτικών μελών, το αρχικό διοικητικό συμβούλιο αποτελείται αποκλειστικά από διορισμένα μέλη.
      2.   Τα διορισμένα μέλη είναι 18. Η θητεία τους είναι εξαετής και δεν μπορεί να ανανεωθεί. Διορίζονται από την Επιτροπή με διαφανή διαδικασία. Η Επιτροπή ενημερώνει το Ευρωπαϊκό Κοινοβούλιο και το Συμβούλιο για τη διαδικασία επιλογής και τον τελικό διορισμό των μελών αυτών του αρχικού διοικητικού συμβουλίου.
      Τα πρώτα διορισμένα μέλη διορίζονται βάσει καταλόγου δυνητικών υποψηφίων που προτείνεται από επιτροπή βολιδοσκόπησης, συγκροτούμενη από τέσσερις ανεξάρτητους εμπειρογνώμονες υψηλού επιπέδου οι οποίοι διορίζονται από την Επιτροπή. Τα επόμενα διορισμένα μέλη διορίζονται βάσει καταλόγου δυνητικών υποψηφίων που προτείνεται από το διοικητικό συμβούλιο.
      3.   Η Επιτροπή φροντίζει να τηρείται η ισορροπία μεταξύ της εμπειρίας στον τομέα της τριτοβάθμιας εκπαίδευσης, καινοτομίας, επιχειρήσεων και έρευνας, καθώς και μεταξύ των δύο φύλων και συνεκτιμά τα διαφορετικά περιβάλλοντα στους τομείς της τριτοβάθμιας εκπαίδευσης, καινοτομίας και έρευνας στην Ένωση.
      4.   Το ένα τρίτο των διορισμένων μελών αντικαθίσταται ανά διετία. Διορισμένο μέλος το οποίο υπηρέτησε για περίοδο κάτω των τεσσάρων ετών είναι επιλέξιμο για ανανέωση θητείας.
      Κατά τη διάρκεια μεταβατικής περιόδου, δώδεκα διορισμένα μέλη του αρχικού διοικητικού συμβουλίου επιλέγονται με κλήρο για τετραετή θητεία. Με το πέρας της αρχικής τετραετούς περιόδου, έξι από τα δώδεκα νεοδιορισμένα μέλη επιλέγονται με κλήρο για τετραετή θητεία. Ο πρόεδρος του διοικητικού συμβουλίου δεν υπάγεται σε αυτή τη μεταβατική διαδικασία.
      5.   Τα αντιπροσωπευτικά μέλη είναι τέσσερα. Η θητεία τους είναι τριετής και μπορεί να ανανεωθεί μία φορά. Η θητεία τους λήγει εάν αποχωρήσουν από το ΕΙΤ ή από την ΚΓΚ. Αντικαθίστανται με την ίδια διαδικασία για το υπόλοιπο της θητείας τους.
      6.   Οι όροι και οι λεπτομέρειες εκλογής και αντικατάστασης των «αντιπροσωπευτικών μελών» εγκρίνονται από το διοικητικό συμβούλιο με βάση πρόταση του διευθυντή πριν αρχίσει να λειτουργεί η πρώτη ΚΓΚ. Ο μηχανισμός αυτός εξασφαλίζει τη δέουσα εκπροσώπηση της πολυμορφίας και συνεκτιμά την εξέλιξη του ΕΙΤ και των ΚΓΚ.
      7.   Στην περίπτωση κατά την οποία ένα μέλος του διοικητικού συμβουλίου αδυνατεί να ολοκληρώσει τη θητεία του, αντικαθίσταται από αναπληρωματικό μέλος το οποίο διορίζεται ή εκλέγεται με την ίδια διαδικασία που είχε εφαρμοστεί και για το αποχωρούν μέλος για το υπόλοιπο της θητείας του αποχωρούντος μέλους.
      Άρθρο 2
      Αρμοδιότητες του διοικητικού συμβουλίου
      1.   Τα μέλη του διοικητικού συμβουλίου ενεργούν προς το συμφέρον του ΕΙΤ με ανεξαρτησία, διαφυλάσσοντας τους στόχους και την αποστολή του, την ταυτότητα και τη συνοχή του.
      2.   Συγκεκριμένα, το διοικητικό συμβούλιο:
      
                  α)
               
               
                  καθορίζει τη στρατηγική του ΕΙΤ έτσι όπως αποτυπώνεται στο ΣΘΚ, καθώς και το τριετές κυλιόμενο πρόγραμμα εργασίας, τον προϋπολογισμό του, τους ετήσιους λογαριασμούς και τον ισολογισμό του και την ετήσια έκθεση δραστηριοτήτων του με βάση πρόταση του διευθυντή·
               
            
                  β)
               
               
                  προσδιορίζει τους τομείς προτεραιότητας στους οποίους ιδρύονται ΚΓΚ·
               
            
                  γ)
               
               
                  προβαίνει σε εισήγηση για την προετοιμασία του ΣΘΚ·
               
            
                  δ)
               
               
                  εκπονεί λεπτομερείς προδιαγραφές και γενικούς όρους για τη λειτουργία του ΕΙΤ στα πλαίσια του ΣΘΚ, μαζί με τα κριτήρια και τις διαδικασίες για τη χρηματοδότηση, την παρακολούθηση και την αξιολόγηση των δραστηριοτήτων των ΚΓΚ·
               
            
                  ε)
               
               
                  επιλέγει και ορίζει μια εταιρική σύμπραξη ως ΚΓΚ ή ανακαλεί την επιλογή του, εάν χρειαστεί·
               
            
                  στ)
               
               
                  εξασφαλίζει διαρκή αξιολόγηση των δραστηριοτήτων των ΚΓΚ·
               
            
                  ζ)
               
               
                  θεσπίζει τον εσωτερικό του κανονισμό, συμπεριλαμβανομένων των κανονισμών για την επιλογή των ΚΓΚ, τους εσωτερικούς κανονισμούς της εκτελεστικής επιτροπής, καθώς και τους ειδικούς δημοσιονομικούς κανόνες του ΕΙΤ·
               
            
                  η)
               
               
                  καθορίζει, σε συμφωνία με την Επιτροπή, τις κατάλληλες αμοιβές για τα μέλη του διοικητικού συμβουλίου και της εκτελεστικής επιτροπής· οι αμοιβές αυτές συγκρίνονται με τις αμοιβές για ανάλογες υπηρεσίες που παρέχονται στα κράτη μέλη·
               
            
                  θ)
               
               
                  θεσπίζει τη διαδικασία επιλογής της εκτελεστικής επιτροπής και του διευθυντή·
               
            
                  ι)
               
               
                  διορίζει και, εφόσον είναι απαραίτητο, απολύει το διευθυντή και ασκεί πειθαρχική εξουσία έναντι του διευθυντή·
               
            
                  ια)
               
               
                  διορίζει τον υπόλογο και τα μέλη της εκτελεστικής επιτροπής και της υπηρεσίας εσωτερικού ελέγχου·
               
            
                  ιβ)
               
               
                  συγκροτεί, εφόσον απαιτείται, συμβουλευτικές ομάδες, οι οποίες μπορεί να έχουν καθορισμένη διάρκεια·
               
            
                  ιγ)
               
               
                  προάγει το ΕΙΤ διεθνώς, με σκοπό να ασκεί μεγαλύτερη έλξη και να το καταστήσει όργανο παγκοσμίου κύρους όσον αφορά την αριστεία στην τριτοβάθμια εκπαίδευση, την έρευνα και την καινοτομία·
               
            
                  ιδ)
               
               
                  θεσπίζει κώδικα δεοντολογίας σχετικά με τη σύγκρουση συμφερόντων·
               
            
                  ιε)
               
               
                  καθορίζει αρχές και κατευθυντήριες γραμμές για τη διαχείριση των δικαιωμάτων πνευματικής ιδιοκτησίας·
               
            
                  ιστ)
               
               
                  συστήνει υπηρεσία εσωτερικού ελέγχου σύμφωνα με τον κανονισμό (ΕΚ, Ευρατόμ) αριθ. 2343/2002·
               
            
                  ιζ)
               
               
                  εξουσιοδοτείται να συστήσει ίδρυμα (στο εξής αναφερόμενο ως «Ίδρυμα του EIT»), με ειδικό στόχο την προώθηση και την υποστήριξη των δραστηριοτήτων του ΕΙΤ·
               
            
                  ιη)
               
               
                  εξασφαλίζει συμπληρωματικότητα και συνέργεια μεταξύ των δραστηριοτήτων του ΕΙΤ και άλλων κοινοτικών προγραμμάτων·
               
            
                  ιθ)
               
               
                  αποφασίζει για το γλωσσικό καθεστώς του EIT, λαμβάνοντας υπόψη τις ισχύουσες αρχές περί πολυγλωσσίας και τις πρακτικές απαιτήσεις των λειτουργιών του.
               
            3.   Το διοικητικό συμβούλιο μπορεί να αναθέτει ειδικά καθήκοντα στην εκτελεστική επιτροπή.
      4.   Το διοικητικό συμβούλιο εκλέγει τον πρόεδρο ή την πρόεδρό του μεταξύ των διορισμένων μελών. Η εντολή του προέδρου είναι τριετούς διάρκειας, ανανεώσιμη μία φορά.
      Άρθρο 3
      Λειτουργία του διοικητικού συμβουλίου
      1.   Με την επιφύλαξη της παραγράφου 2, το διοικητικό συμβούλιο εκδίδει αποφάσεις με απλή πλειοψηφία του συνόλου των μελών του.
      Ωστόσο, οι αποφάσεις βάσει του άρθρου 2 παράγραφος 2 στοιχεία α), β), γ), δ), θ) και ιθ), και παράγραφος 4, απαιτούν πλειοψηφία δύο τρίτων επί του συνόλου των μελών.
      2.   Τα αντιπροσωπευτικά μέλη δεν έχουν δικαίωμα ψήφου για τις αποφάσεις βάσει του άρθρου 2 παράγραφος 2 στοιχεία ε), ζ), θ), ι), ια), ιζ) και ιθ).
      3.   Το διοικητικό συμβούλιο συνέρχεται σε τακτική συνεδρίαση τουλάχιστον τρεις φορές ετησίως και σε έκτακτη συνεδρίαση όταν συγκαλείται από τον πρόεδρό του ή μετά από αίτηση του ενός τρίτου τουλάχιστον των μελών του.
      Άρθρο 4
      Εκτελεστική επιτροπή
      1.   Η εκτελεστική επιτροπή απαρτίζεται από πέντε πρόσωπα, συμπεριλαμβανομένου του προέδρου του διοικητικού συμβουλίου, ο οποίος είναι επίσης πρόεδρος της εκτελεστικής επιτροπής.
      Τα τέσσερα μέλη πλην του προέδρου επιλέγονται από το διοικητικό συμβούλιο μεταξύ των διορισμένων μελών του διοικητικού συμβουλίου.
      2.   Η εκτελεστική επιτροπή συνεδριάζει σε τακτική βάση μετά από πρόσκληση του προέδρου της ή μετά από αίτημα του διευθυντή.
      3.   Η εκτελεστική επιτροπή λαμβάνει τις αποφάσεις της με απλή πλειοψηφία του συνόλου των μελών της.
      4.   Η εκτελεστική επιτροπή:
      
                  α)
               
               
                  προετοιμάζει τις συνεδριάσεις του διοικητικού συμβουλίου·
               
            
                  β)
               
               
                  εποπτεύει την εφαρμογή του ΣΘΚ και του κυλιόμενου τριετούς προγράμματος εργασίας·
               
            
                  γ)
               
               
                  εποπτεύει τη διαδικασία επιλογής των ΚΓΚ·
               
            
                  δ)
               
               
                  λαμβάνει τυχόν αποφάσεις που της ανατίθενται από το διοικητικό συμβούλιο.
               
            Άρθρο 5
      Διευθυντής
      1.   Ο διευθυντής είναι πρόσωπο με εμπειρία και μεγάλη φήμη στους τομείς στους οποίους δραστηριοποιείται το ΕΙΤ. Διορίζεται από το διοικητικό συμβούλιο για τετραετή θητεία. Το διοικητικό συμβούλιο μπορεί να παρατείνει τη θητεία αυτή μία φορά και για μία τετραετία εφόσον κρίνει ότι τα συμφέροντα του ΕΙΤ εξυπηρετούνται καλύτερα με τον τρόπο αυτό.
      2.   Ο διευθυντής είναι αρμόδιος για την καθημερινή διαχείριση του ΕΙΤ του οποίου είναι ο νόμιμος εκπρόσωπος. Λογοδοτεί στο διοικητικό συμβούλιο στο οποίο υποβάλλει εκθέσεις διαρκώς σχετικά με την εξέλιξη των δραστηριοτήτων του ΕΙΤ.
      3.   Ο διευθυντής ειδικότερα:
      
                  α)
               
               
                  υποστηρίζει το διοικητικό συμβούλιο και την εκτελεστική επιτροπή στο έργο τους και προσφέρει γραμματειακή υποστήριξη για τις συνεδριάσεις τους·
               
            
                  β)
               
               
                  προετοιμάζει σχέδιο ΣΘΚ, σχέδιο κυλιόμενου τριετούς προγράμματος εργασιών, την ετήσια έκθεση και το ετήσιο σχέδιο προϋπολογισμού τα οποία υποβάλλει στο διοικητικό συμβούλιο μέσω της εκτελεστικής επιτροπής·
               
            
                  γ)
               
               
                  διευθύνει τη διαδικασία επιλογής για τις ΚΓΚ· εξασφαλίζει δε ότι η διαδικασία αυτή, στα διάφορα στάδιά της, διεξάγεται με διαφάνεια και αντικειμενικότητα·
               
            
                  δ)
               
               
                  οργανώνει και διαχειρίζεται τις δραστηριότητες του ΕΙΤ·
               
            
                  ε)
               
               
                  εξασφαλίζει την εφαρμογή αποτελεσματικών διαδικασιών παρακολούθησης και αξιολόγησης, σχετικών με τις επιδόσεις του ΕΙΤ, σύμφωνα με το άρθρο 16 του κανονισμού·
               
            
                  στ)
               
               
                  είναι υπεύθυνος για τα διοικητικά και οικονομικά ζητήματα, συμπεριλαμβανομένης της εκτέλεσης του προϋπολογισμού του ΕΙΤ. Σχετικά με αυτό, ο διευθυντής λαμβάνει δεόντως υπόψη του τις πληροφορίες που του δίνει η υπηρεσία εσωτερικού ελέγχου·
               
            
                  ζ)
               
               
                  είναι αρμόδιος για όλα τα θέματα του προσωπικού·
               
            
                  η)
               
               
                  υποβάλλει το σχέδιο ετήσιων λογαριασμών και ισολογισμού στην υπηρεσία εσωτερικού ελέγχου και στη συνέχεια στο διοικητικό συμβούλιο μέσω της εκτελεστικής επιτροπής·
               
            
                  θ)
               
               
                  μεριμνά ώστε οι υποχρεώσεις του EIT, βάσει των συμβάσεων και των συμφωνιών που συνάπτει, να τηρούνται·
               
            
                  ι)
               
               
                  παρέχει στην εκτελεστική επιτροπή και στο διοικητικό συμβούλιο όλες τις πληροφορίες που είναι απαραίτητες για την εκτέλεση των καθηκόντων τους.
               
            Άρθρο 6
      Προετοιμασία για τη δημιουργία της δομής υποστήριξης
      Για μεταβατικό διάστημα η Επιτροπή παρέχει την αναγκαία υποστήριξη για τη δημιουργία της δομής του ΕΙΤ. Προς τούτο, έως ότου διορισθούν τα πρώτα διορισμένα μέλη του διοικητικού συμβουλίου, υπάλληλος οριζόμενος από την Επιτροπή αποτελεί το νόμιμο εκπρόσωπο του ΕΙΤ και είναι υπεύθυνος για το προσωπικό και τα διοικητικά και οικονομικά θέματα, συμπεριλαμβανομένης της εκτέλεσης του προϋπολογισμού του ΕΙΤ. Εν συνεχεία, το διοικητικό συμβούλιο ορίζει, με διαφανή διαδικασία, πρόσωπο στο οποίο αναθέτει τα καθήκοντα αυτά ή παρατείνει τη θητεία του υπαλλήλου που έχει ορίσει η Επιτροπή, έως ότου ο διευθυντής αναλάβει τα καθήκοντά του μετά το διορισμό του από το διοικητικό συμβούλιο, βάσει του άρθρου 5. Το διοικητικό συμβούλιο κινεί τη διαδικασία επιλογής του διευθυντή του ΕΙΤ το συντομότερο δυνατόν.
      Άρθρο 7
      Προσωπικό του EIT
      1.   Το προσωπικό του EIT αποτελείται από προσωπικό που απασχολείται απευθείας από το ΕΙΤ βάσει συμβάσεων ορισμένου χρόνου. Το καθεστώς που εφαρμόζεται στο λοιπό προσωπικό των Ευρωπαϊκών Κοινοτήτων εφαρμόζεται και στο διευθυντή και στο προσωπικό του EIT.
      2.   Στο ΕΙΤ μπορούν να αποσπώνται εμπειρογνώμονες για ορισμένη χρονική διάρκεια είτε από τα συμμετέχοντα κράτη είτε από άλλους εργοδότες.
      Το διοικητικό συμβούλιο θεσπίζει διατάξεις που δίνουν τη δυνατότητα σε εμπειρογνώμονες από τα συμμετέχοντα κράτη ή άλλους εργοδότες να εργαστούν με απόσπαση για το ΕΙΤ και καθορίζουν τα δικαιώματα και τις υποχρεώσεις τους.
      3.   Το ΕΙΤ ασκεί, όσον αφορά το προσωπικό του, τις αρμοδιότητες που ανατίθενται στην αρχή η οποία είναι εξουσιοδοτημένη να συνάπτει συμβάσεις με τα μέλη του προσωπικού.
      4.   Μπορεί να ζητηθεί από μέλος του προσωπικού να επανορθώσει, εν όλω ή εν μέρει, τυχόν ζημία που υπέστη το ΕΙΤ ως αποτέλεσμα σοβαρού παραπτώματος που διέπραξε το ίδιο κατά τη διάρκεια της επιτέλεσης των καθηκόντων του ή σε σχέση με αυτά.
      Άρθρο 8
      Αρχές αξιολόγησης και παρακολούθησης των κοινοτήτων γνώσης και καινοτομίας
      Το EIT οργανώνει συνεχή παρακολούθηση και περιοδικές ανεξάρτητες αξιολογήσεις των αποτελεσμάτων της κάθε ΚΓΚ. Οι αξιολογήσεις αυτές βασίζονται στην καλή διοικητική πρακτική και σε παραμέτρους με βάση τα αποτελέσματα, αποφεύγουν δε τις περιττές διατυπώσεις και διαδικασίες.
      Άρθρο 9
      Διάρκεια, συνέχεια και τέλος μιας κοινότητας γνώσης και καινοτομίας
      1.   Με την επιφύλαξη των αποτελεσμάτων των περιοδικών αξιολογήσεων και των ιδιομορφιών που παρουσιάζουν συγκεκριμένοι τομείς, το χρονοδιάγραμμα μιας ΚΓΚ είναι συνήθως 7 έως 15 χρόνια.
      2.   Το διοικητικό συμβούλιο μπορεί να αποφασίσει να παρατείνει τη λειτουργία μιας ΚΓΚ πέρα από την αρχικά καθορισμένη περίοδο εφόσον κρίνει ότι αυτή είναι η ενδεδειγμένη οδός για την επίτευξη του στόχου του ΕΙΤ.
      3.   Σε περίπτωση που οι αξιολογήσεις μιας ΚΓΚ δείξουν ανεπαρκή αποτελέσματα, το διοικητικό συμβούλιο λαμβάνει τα ενδεδειγμένα μέτρα όπως μείωση, τροποποίηση ή απόσυρση της χρηματοδοτικής υποστήριξης ή λύση της συμφωνίας.
      Άρθρο 10
      Διάλυση του EIT
      Σε περίπτωση διάλυσης του ΕΙΤ, η εκκαθάρισή του γίνεται υπό την εποπτεία της Επιτροπής σύμφωνα με την ισχύουσα νομοθεσία. Οι συμφωνίες με τις ΚΓΚ και η ιδρυτική πράξη του ιδρύματος του ΕΙΤ προβλέπουν τις κατάλληλες διατάξεις για την περίπτωση αυτή.